賦竹深處
作者：衛宗武
朝代：宋

paragraphs: 淇園既往不足論，渭川徒多未足貴。
森然玉立闢幽深，彌望恢恢有餘地。
何異東亭手親植，遂使南陽日清閟。
綠雲障日間弗容，翠濤翻空杳無涘。
冥冥韓林靜而秀，窈窈蔣逕深且邃。
洗清袢暑迥莫留，截斷俗塵飛不至。
何須層冰置几案，自然凉氣生衣袂。
吟弄風月騷人徒，伯季松梅歲寒味。
於斯二仲可論交，誰爲六逸宜邀致。
何時徒步許直造，著我其間同一醉。
祇恐君疑庾亮來，角巾豈免還私第。